
REFERAT

privind aprobarea Studiului de Fezabilitate pentru realizarea obiectivului de investiţii 
“Finalizarea Noului Spital Clinic Municipal Timişoara”

Municipiul Timişoara concentrează cea mai mare parte a dotărilor pentru sănătate şi asistenţă socială a judeţului Timiş (peste jumătate) şi oferă servicii diversificate. Ocrotirea sănătăţii este asigurată în Timişoara prin reţeaua de sănătate alcătuită în principal din unităţi publice, dar şi din unităţi private. 

Spitalul Clinic Municipal Timişoara funcţionează în 8 clădiri disparate pe raza oraşului, ceea ce afectează calitatea actului medical, mai ales având în vedere caracteristica de spital de urgenţă a acestuia. 

La începutul anilor ’90 au fost demarate lucrările de construcţie a unei clădiri (situată pe Calea Torontalului) destinate să adăpostească Spitalul Clinic Municipal Timişoara, dar au fost întrerupte înainte de finalizare din cauza lipsei de fonduri. 

În prezent structura de rezistenţă este finalizată, utilităţile sunt disponibile, şi a fost confecţionată şi depozitată tâmplăria. 
Prin H.C.L. nr. 76/14.10.2004, CLMT a adoptat documentele necesare pentru iniţierea proiectului de parteneriat public – privat „Spitalul Clinic Municipal Timişoara”. În iulie 2005 pe baza studiului de fezabilitate pentru parteneriat public privat elaborat de către firma de consultanţă PriceWaterhouseCoopers, au început negocierile privind  condiţiile de realizare a proiectului de parteneriat public-privat SCMT cu cele două firme calificate. Negocierile au continuat pe tot parcursul anului. La sfârşitul anului 2005, din păcate, nici una din ofertele tehnice depuse nu a fost satisfăcătoare, venind în contradicţie cu specificaţiile Documentului Ataşat si ale Studiului de Fezabilitate pentru parteneriat Public Privat. Din acest motiv s-a decis sistarea proiectului de parteneriat public - privat "Spitalul Clinic Municipal Timisoara" şi găsirea altor surse pentru finalizarea şi echiparea  obiectivului de investiţii.

În acest context, considerăm că Studiul de Fezabilitate (întocmit în conformitate cu  prevederile Anexei 2 „Conţinutul – cadru al Studiului de fezabilitate” al  H.G. nr. 28/2008 privind aprobarea conţinutului cadru al documentaţiei tehnico-economice aferente investiţiilor publice şi a structurii şi metodologiei de elaborare a devizului general pentru obiective de investiţii şi lucrări de intervenţii) constituie o etapă principală în executarea la cheie a spitalului, incluzând proiectare, execuţie, dotare cu aparatură medicală şi finanţare. 

Având în vedere Studiul de Fezabilitate elaborat de către S.C. I.S.E. PERFORMER CONSULT S.R.L., în baza contractului de prestare de servicii nr. 62/10.07.2008, 
Propunem
- aprobarea Studiului de fezabilitate pentru realizarea obiectivului de investiţii “Finalizarea Noului Spital Clinic Municipal Timişoara”, elaborat de către S.C. I.S.E. PERFORMER CONSULT S.R.L., cu principalii indicatori tehnico-economici prevăzuţi în Anexa la prezentul.

